b'\n_START_ARTICLE_\nSolvinkelens effekt p\xc3\xa5 klima\n_START_PARAGRAPH_\nVinkelen som sollyset treffer Jorden med varierer fra sted til sted, tid p\xc3\xa5 dagen og med \xc3\xa5rstidene. Dette er en viktig faktor for hvor mye varmeenergi et sted p\xc3\xa5 Jorden kan motta. Hellingen av jordaksen f\xc3\xb8rer til \xc3\xa5rstidsvariasjonene og er hoved\xc3\xa5rsaken til at det er varmere v\xc3\xa6r om sommeren enn om vinteren (se figur 1).\n_START_SECTION_\nSolvinkelens geometri\n_START_PARAGRAPH_\nN\xc3\xa5r sollyset skinner p\xc3\xa5 Jorden med en lavere vinkel (er n\xc3\xa6rmere horisonten) blir energien fra lyset spredd utover et st\xc3\xb8rre omr\xc3\xa5de, og lyset er derfor svakere enn n\xc3\xa5r solen st\xc3\xa5r h\xc3\xb8yt p\xc3\xa5 himmelen og energien blir konsentrert p\xc3\xa5 et mindre omr\xc3\xa5de (se figur 2)._NEWLINE_Figur 1 viser vinkelen sollyset treffer Jorden med p\xc3\xa5 den nordlige og s\xc3\xb8rlige halvkule n\xc3\xa5r Jordens nordlige akse heller bort fra solen. Alts\xc3\xa5 n\xc3\xa5r det er vinter i nord og sommer i s\xc3\xb8r._NEWLINE_Figur 2 viser en kilometer bred solstr\xc3\xa5le som treffer bakken rett ovenfra, og en annen, like bred solstr\xc3\xa5le som treffer bakken med en vinkel p\xc3\xa5 30\xc2\xb0. Trigonometrien forteller oss at sinus til 30\xc2\xb0 er 1/2, mens sinus til 90\xc2\xb0 er 1. Derfor vil solstr\xc3\xa5lene som treffer bakken med en vinkel p\xc3\xa5 30\xc2\xb0 bli spredd over et dobbelt s\xc3\xa5 stort omr\xc3\xa5de._NEWLINE_Solstr\xc3\xa5lene som har lavere vinkel m\xc3\xa5 i tillegg g\xc3\xa5 dobbelt s\xc3\xa5 langt gjennom jordatmosf\xc3\xa6ren, som reflekterer noe av energien tilbake samtidig som det er st\xc3\xb8rre sjanse for at sollyset blir spredd av partikler i atmosf\xc3\xa6ren.'